Foto: FAH, N1

ZASTUPNICI danas na sjednici izglasavaju amandmane na proračun. Njih 94 podnijeli su zastupnici gotovo svih parlamentarnih stranaka.



Vlada je odbila nekoliko amandmana kojima su zastupnici nacionalnih manjina, Hrid, IDS te stranka Bandić Milan 365 tražili više novca za programe nacionalnih manjina, Savjet za nacionalne manjine. Ministar financija Zdravko Marić poručio je kako se amandmani odbijaju jer su sredstva koja je predložila vlada dostatna za te programe.



Zastupnici su odbili i amandman kojim su Siniša Varga i Peđa Grbin tražili povećanje sredstava za Imunološki zavod.



Vlada je prihvatila amandman HDZ-ovih Bože Ljubića, Ivana Šukera i Željka Glasnovića kojim su tražili 4 milijuna kuna više za potporu povratka u BiH, na stavci Državnog ureda za obnovu i stambeno zbrinjavanje.



Prihvaćen je i amandman Mosta kojim je traženo smanjenje sredstava za Ured bivšeg predsjednika RH, a u korist civilnih invalida Domovinskog rata. Vlada je djelomično prihvatila amandman, a sredstva smanje za 500.000 kuna.



Odbijeni su HNS-ovi amandmani kojim je ta stranka tražila više novca za subvencije trgovačkim društvima, poljoprivrednicima i obrtnicima izvan javnog sektora, za mlade poduzetnike te za opremanje ustanova kulture.

